У якасцi мастака Палівода бадай больш вядомы па шаржах на сябе самога ды на калегаў-артыстаў — перш за ўсё па ансамблі “Песняры”. У калектыве гэтым у 1980-я неперыядычна выдаваўся “ўнутраны орган СМУРа (Супольнасці МУзычных Рамеснікаў)” — газета “Ведамасць”. Ініцыятарам стварэння ды галоўным яе рэдактарам і быў Ігар Палiвода. У выданні ў асноўным самі музыканты “Песняроў” у іранічным ключы, у прозе ды вершах, распавядалі пра будні ўласнага калектыву (што не выключала канструктыўную крытыку яго членаў, вытрыманую ў тым жа духу), пра музыку ўвогуле. Адным з ілюстратараў “Ведамасці” выступаў Палiвода.